《勉牛生、夏侯生》
唐代·吕岩

二秀才，二秀才兮非秀才，非秀才兮是仙才。

中华国里亲遭遇，仰面观天笑眼开。鹤形兮龟骨，

龙吟兮虎颜。我有至言相劝勉，愿君兮勿猜勿猜。

但煦日吹月，咽雨呵雷。火寄冥宫，水济丹台。

金木交而土归位，铅汞分而丹露胎。赤血换而白乳流，

透九窍兮动百骸。然然卷，然然舒，哀哀咍咍。

孩儿喘而不死，腹空虚兮长斋。酬名利兮狂歌醉舞，

酬富贵兮麻裰莎鞋。甲子问时休记，看桑田变作黄埃。

青山白云好居住，劝君归去来兮归去来。

作者简介：吕岩，也叫做吕洞宾。唐末、五代著名道士。名喦，号纯阳子，自称回道人。世称吕祖或纯阳祖师，为民间神话故事八仙之一。较早的宋代记载，称他为“关中逸人”或“关右人”，元代以后比较一致的说法，则为河中府蒲坂县永乐镇（今属山西芮城）人，或称世传为东平（治在今山东东平）人。